የአረና ፓርቲ አመራር የነበረው አቶ አብረሃ ደስታ ከእስር ተፈታ
አረና ለፍትሕና ለዴሞክራሲ ፓርቲ (አረና) ከፍተኛ አመራር የነበረው አቶ አብረሃ ደስታ፣ ተጥሎበት የነበረውን የእስር ቅጣት አጠናቆ ዓርብ ሐምሌ 1 ቀን 2008 ዓ.ም. ተፈታ፡፡ሐምሌ 1 ቀን 2006 ዓ.ም. በቁጥጥር ሥር ውሎ ላለፉት ሁለት ዓመታት በእስር የቆየው አቶ አብረሃ፣ ተጠርጥሮ በተከሰሰበት የሽብር ድርጊት ወንጀል ከአንድ ዓመት በላይ ሲከራከር ቆይቷል፡፡ ክሱን ሲመረምር የከረመው የፌዴራል ከፍተኛ ፍርድ ቤት 19ኛ ወንጀል ችሎት፣ ነሐሴ 15 ቀን 2007 ዓ.ም. መከላከል ሳያስፈልገው በነፃ አሰናብቶት ነበር፡፡ ነገር ግን አቶ አብረሃ በችሎት መድፈር ወንጀል በ16 ወራት እስራት እንዲቀጣ ቀደም ብሎ ተወስኖበት ስለነበር፣ ያለፉትን አሥር ወራት በማረሚያ ቤት ሊቆይ ተገዷል፡፡በመምህርነት ሙያና በፖለቲካ እንቅስቃሴው የሚታወቀው አቶ አብረሃ የሥር ፍርድ ቤት ከእነ ሀብታሙ አያሌው፣ የሺዋስ አሰፋና ዳንኤል ሺበሺ ጋር መከላከል ሳያስፈልጋቸው በነፃ ያሰናበታቸው ቢሆንም፣ ከሳሽ ዓቃቤ ሕግ ውሳኔውን በመቃወም ይግባኝ ጠይቆባቸዋል፡፡ይግባኝ ሰሚው ችሎት ይግባኙ እንደሚያስቀርብ አስታውቆ ክርክር አድርገዋል፡፡ ይግባኝ ባይ ዓቃቤ ሕግ በሥር ፍርድ ቤት ውሳኔ ቅር መሰኘቱን በመግለጽ ይግባኝ ያለው፣ ‹‹የመንግሥት ተቋም ከሆነው ከብሔራዊ መረጃና ደኅንነት መሥሪያ ቤት የሰበሰብኩት (ያቀረብኩት) የሰነድ ማስረጃ አልታየልኝም፤›› የሚልና ሌሎችም ተጨማሪ አቤቱታዎች መሆናቸውን መዘገባችን ይታወሳል፡፡ ችሎቱ መዝገቡን መርምሮ ውሳኔ ለመስጠት በቀጠሮ ላይ ነው፡፡      